નર્મદા જિલ્લામાં બનેલી વિશ્વની સૌથી ઉંચી પ્રતિમાને જોવા માટે લોકો પડાપડી કરી રહયાં છે. દિવાળી, બેસતું વર્ષ અને ભાઇબીજના દિવસે કેવડીયામાં 74,522 પ્રવાસીઓ નોંધાયા હતાં. તેમની ટીકીટમાંથી નિગમને 1.11 કરોડની આવક થઇ છે. 01 નવેમ્બરના રોજથી સ્ટેચ્યુ ઓફ યુનિટીને મુલાકાતીઓ માટે ખુલ્લુ મુકવામાં આવ્યું હતું. 10 દિવસમાં 1.08 લાખ લોકો કેવડીયા આવીને વિશ્વની સૌથી ઉંચી પ્રતિમાને નિહાળી ચુકયાં છે. નર્મદા નિગમ અને સરદાર પટેલ સ્મારક સમિતિ પ્રવાસીઓને સુવિધા પુરી પાડવામાં વામણી પુરવાર થઇ છે. સુવિધાના અભાવે પ્રવાસીઓમાં રોષ જોવા મળી રહયો છે. કેવડીયા આવેલા પ્રવાસીઓ માટે ટેન્ટ સીટી, વેલી ઓફ ફલાવર અને નર્મદા ડેમ પણ આર્કષણ જમાવી રહયો છે. આમ કેવડીયા ફરી એક વખત વિશ્વ ફલક પર ચમકી રહયું છે.